Aldo Gugolz

Der **Aldo Gugolz** (* 24. Juni 1963 z Luzèèrn, Bürger vo Züri und Luzèèrn) isch en Schwyzer Reschissöör, Autor, Kameramaa und Filmproduzänt. Bikant woorden isch er mit sym Kinodokumäntaarfilm *Rue de Blamage* (2017), eme Film über d Lüüt, wo a de Luzèèrner Baselstraass woned oder schaffed. En ganze Schübel Prys hät er mit sym Kinodokumäntaarfilm *Kühe auf dem Dach* (2020) überchoo. Und de Film *Omegäng* (2024) isch der eerscht Film überhaupt, wo s drin um s Schwyzertüütsch und d Lüüt, wo mit em Schwyzertüütsch z tue händ, gaat.

## Läbe
De Gugolz isch z Luzèèrn uufgwachse und hät as Puurscht vo 1980 bis 1984 für d Lokaalzytige gschriben und fotografiert. Nach de Matuur isch er zeerscht für äis Semeschter a d Uniwèrsitèèt Züri go Politology, Publizischtik und Komunikazioonswüsseschaft studiere. Nachane hät s en aber zum Film zoge, und er hät vo 1984 bis 1992 a de Hoochschuel für Fèèrnsee und Film z Münche d Fächer Dokumäntaarfilm und Fèèrnseepublizischtik gstudiert.

Sit doo schaffet er freipruefflich as Reschissöör und Kameramaa. Vo 2004 bis 2014 hät er dezue anen as Dozänt für Dokumäntaarfilmpraxis a de Prueffsschuel Wintertuur gleert. 2007 hät er zäme mit de Christina Caruso, ere Filmproduzäntin und Theaaterpèdagoogin, d Produkzoonsfirma *revolumenfilm* z Luzèèrn ggründet. De Gugolz läbt aber hauptsächli z Berlyn, und er isch mit de tüütsche Kamerafrau und Profässoorin Susanne Schüle verpaartneret.

## Uuszäichnige
**Prys**
* *Kühe auf dem Dach:*
** 2020: «Prix du Jury» für «der inovatyvscht lang Dokumäntaarfilm», Dokumäntaarfilmfestival Visions du Réel z Nyon
** 2021: «Innerschweizer Filmpreis» vo der Albert-Koechlin-Stiftig
** 2021: «Genziana d’oro Miglior film – Gran Premio “Città di Trento”», Trento Film Festival
** 2021: «Diable d’or», Festival international du film alpin des Diablerets
** 2021: «Luis Trenker Award», Dolomitale Filmfestival
** 2021: «Prix du Jury», Festival international du film de montagne d’Autrans
** 2021: «Special Award» vo der Art Hub Foundation, Apricot Tree Festival, Eriwan (Armeenie)
** 2021: «Best Film», Sebastopol Filmfäscht, Kalifornie
** 2023: «Lobende Erwähnung», Nonfiktionale – Festival des dokumentarischen Films, Bad Aibling
* *Wir zwei:*
** 2009: IF Award, Fèèrnseeprys für Integrazioon, Münche

**Nominazioone**
* 2024 – *Omegäng:* Nominazioon für de «Prix du Public» a de Soleturner Filmtääg
* 2017 – *Rue de Blamage:* Nominazioon für de «Prix Soleure» a de Soleturner Filmtääg

## Filmografy (Uuswaal)
* 2024: *Omegäng* (Reschy, Trèèbuech)
* 2023: *Il mondo di Guido* (Reschy, Trèèbuech)
* 2020: *Anche stanotte le mucche danzeranno sul tetto / Kühe auf dem Dach* (Reschy, Trèèbuech)
* 2017: *Rue de Blamage* (Reschy, Trèèbuech mit de Christina Caruso)
* 2011: *Stets gerne für Sie beschäftigt, …*  (Reschy)
* 2011: *Spaghetti, Sex und Videos / Verführt und Erpresst* (Reschy, Trèèbuech mit em Romeo Regenass)
* 2009: *Wir zwei* (Reschy, Trèèbuech)
* 2001: *Leben ausser Atem* (Reschy, Trèèbuech)
* 2000: *Hello, oder grüezi As We Say In Switzerland* (Reschy)
* 1997: *Zeit im Fluss* (Reschy)
* 1995: *Zwei Kämpfe* (Reschy)
* 1993: *Special Olympics* (Reschy)
* 1991: *Warum ist hier alles so anders?* (Reschy)
* 1989: *Einmal, bitte!* (Reschy)
* 1988: *Oedenwaldstetten II* (Co-Reschy)

## Weblink
* ''Aldo Gugolz.'' I: *swissfilm.ch.* Abgrüefft am 12. Jänner 2024.
* ''Aldo Gugolz.'' I: *filmzentralschweiz.ch.* Abgrüefft am 12. Jänner 2024.
* ''revolumenfilm.ch.'' Abgrüefft am 12. Jänner 2024.
* 
* 

## Fuessnoote